Johtaja (sarjakuvahahmo)

Johtaja (esiintynyt Suomessa myös alkuperäisellä nimellään Leader, oikealta nimeltään Samuel Sterns) on Marvel-kustantamon luoma superroisto ja Hulkin arkkivihollinen. Johtajan ensiesiintyminen oli Tales to Astonish-lehden numerossa 62. Hahmon loivat Stan Lee ja Steve Ditko. 

Suomessa johtaja esiintyi ensimmäisen kerran Vihreä Mies Hulk -lehden numerossa 7 (1982). 

Vuonna 2009 Johtaja oli listattu sijalle 63 IGN-sivuston laatimassa kautta aikain sata suurinta sarjakuvarikollista.The Leader is number 63 IGN Viitattu 14.10.2009 

 Historia 

Mies, joka myöhemmin tultaisiin tuntemaan nimellä Johtaja, oli kerran nimeltään Samuel Sterns, korkeakouluja käymätön kemiallisella tutkimuslaitoksella työskentelevä mies. Hänen tehtävänään oli siirtää radioaktiivisia materiaaleja maanalaiseen varastoon. Kerran kuitenkin eräät materiaalit räjähtivät, pommittaen Sternsiä gammasäteillä. Sterns selvisi kuitenkin elossa mutta huomasi, että säteily oli muuttanut hänet tavallisesta ihmisestä vihreäihoiseksi, superälykkääksi rikolliseksi, jonka valtavat aivot sijaitsivat pitkän tornimaisen kallon sisällä. 

Johtajan päämääränä on maailmanvalloitus. Monituisia kertoja ilkeä nero onkin koettanut vääntää maailman itselleen, mutta useimmin juuri Hulk on seissyt hänen suunnitelmiensa tiellä. Johtaja näkeekin Hulkin ensisijaisena vastustajanaan. Alusta alkaen Johtaja on viritellyt älykkyydellään erilaisia ansoja, jotka väkivahva Hulk on kuitenkin leikiten selvittänyt. Johtaja on myös käyttänyt apunaan muita superrikollisia, kuten Sarvikuonoa ja U-Foeseja. Hulkin viaton tyhmyys ja voimakkaat tunteet ovat jokainen kerta peitonneet Johtajan pirullisen, kylmän järjen. 

Jonkin ajan kuluttua gammasäteily Johtajan ruumiissa alkoi kuitenkin vähetä. Ensin tämä luuli kaiken johtuvan pelkästä ylirasituksesta, mutta lopulta Johtajan tajutessa mitä oli tapahtumassa, olikin jo liian myöhäistä. Hänen älykkyytensä oli tiessään ja koneet, kaavat ja tekstit jotka ennen olivat olleet lastenleikkiä, osoittautuivatkin nyt ylivoimaisiksi. Petkuttamalla hän sai kuitenkin tarpeeksi rahaa jotta sai Hulkin (siihen aikaan harmaa) uskomaan, että voisi muuttaa tämän lopullisesti Hulkiksi, vapaana Bannerista.

Siihen aikaan Rick Jones, Hulkin hyvä ystävä oli onnettomien sattumusten kautta päätynyt itsekin Hulkiksi ja Johtaja sai Bannerin avustuksella rakennettua koneen, joka imi gammasäteilyn Jonesista. Tällä kertaa hänen mutaationsa oli hieman erilainen kuin aikaisemmin – ennen niin tornimainen kallo oli poissa ja tilalla oli valtaisa, sienimäinen kallo (kts. kuva). 

Hänen värinsä oli myös hieman vaaleamman vihreä mitä ennen. Gammasäteilyn siirto imi kaiken radioaktiivisuuden pois Jonesista ja muodosti samalla Johtajan ja Jonesin välille psyykkisen siteen. Jonesin tyttöystävän Marlo Chandlerin kuoltua side syveni mutta on epävarmaa onko se yhä olemassa. 

Muuttunut Johtaja loi valtavan Freeholdin, turvapaikan vainotuille ihmisille Antarktikselle toistaiseksi tuntemattomista syistä. Hulk kuitenkin hyökkäsi paikalle ja tuhosi samalla Johtajan joka ryömi piiloon kuolemaan. Tämä oli kuitenkin oppinut avaruusrotu Ovoideilta miten siirtää tajunta toiseen kehoon (tämän taidon osaa myös Tohtori Doom). Tällä hetkellä Johtaja on elossa ja – jos mahdollista, entistä groteskimman näköinen.

 Voimat ja varusteet 

Johtajalla on yli-inhimillisen korkeat henkiset kyvyt. Gammasäteilystä johtuneen prosessin seurauksena hän on (teoriassa) kykenevä ymmärtämään ja oppimaan ihmisen käsityskyvyn ylittävällä tavalla. Potentiaalisesti hän on kykenevä oppimaan jokaisen tieteen täydellisesti – vaikka ne eivät sopisikaan hänen kokemusperäänsä. 

Hänen kykynsä laskea todennäköisyyksiä ja strategisia skenaarioita on niin korkea että se lähentelee parapsykologiaa (kuudes aisti). Samaten hänen intuitionsa on kehittynyt sille asteelle että kaikenlaiset aavistukset osuvat aina oikeaan. Johtajalla on täydellinen muisti, eikä hän ole unohtanut mitään onnettomuutensa jälkeen. 

On esitetty että näillä kyvyillä hänen älykkyytensä on samalla tasolla itsensä Reed Richardsin kanssa. Johtajalla on myös joitain psyykkisiä kykyjä joiden avulla hän pystyy hallitsemaan tahdoltaan heikompia yksilöitä (tosin tämä on hyvin vaikeaa gammasäteilytettyjen olentojen kohdalla). 

Hän voi lisäksi suunnata toisiin yksilöihin psyykkisiä iskuja vaikka ei olekaan varmaa ovatko iskut oikeita vai Johtajan luomia heijastumia uhrin mieleen. Johtaja kykenee myös luomaan illuusioita toisten mieleen. 

Johtaja on suunnitellut myös useita hienostuneita aseita, kulkuneuvoja, tietokoneita, androideja ja keinotekoisia ihmisolentoja. Hän on huippuluokan geeniteknikko ja radioaktiivisen säteilyn asiantuntija. Hän on rakentanut ainakin yhden avaruusaseman ja luultavasti myös useita avaruusaluksia. 

 Rajoitukset 
Huolimatta Johtajan valtavista älyllisistä kyvyistä hänen tehokkuutensa kärsii hänen luonteestaan. Johtaja on ylimielinen ja tietyllä tavalla lapsellinen, tehden hätiköityjä ja vaarallisia päätöksiä jotka uhmaavat hänen älykkyyttään. Tämä ilmenee varsinkin pakkomielteenomaisena tarpeena tuhota Hulk.

 Muissa medioissa 
 Marvel Cinematic Universe 
Tim Blake Nelson näyttelee Samuel Sternsiä Marvel Cinematic Universen elokuvissa.
Sterns teki ensiesiintymisestä elokuvassa The Incredible Hulk (2008), jossa hän työskenteli professorina Grayburn Collegessä, ja oli Bruce Bannerin yhteyshenkilö salanimellä ”herra Sininen”. Hän oli luvannut auttaa poistaa Hulkin voimat Banneristä, mutta vastoin Bannerin tahtoa, halusikin tutkia ja käyttää Bannerin verta ihmiskunnan hyväksi. Myöhemmin, Hulkin voimia itselleen Emil Blonsky pakotti Sternsin altistamaan hänet gammasäteilylle. Kuvotukseksi muuttunut Blonsky tuhosi Sternsin labotorion, ja hänen päähänsä saamaan haavaan valui yksi Bannerin verinäytteistä.
Elokuvassa Captain America: Brave New World (2025) paljastui, että Thaddeus Ross oli lavastanut Sternsin syylliseksi Hulkin ja Kuvotuksen väliseen taisteluun, ja vanginnut hänet ilman oikeudenkäyntiä tukikohtaan nimeltä Leiri Echo 1. Ja huomattuaan, miten Bannerin veri oli tehostanut Sternsin aivojen älyllisiä ja laskelmoivia kykyjä, Ross oli altistanut Sternsin yhä suuremmalle määrälle gammasäteilyä, ja luvannut vapauttaa hänet vastineeksi aseiden ja teknologian kehittämisestä sekä avusta Yhdysvaltain presidentin aseman saavuttamiseen. Sterns oli kehittänyt Rossille myös lääkkeen sydänsairauteen, ja pelko lääkkeen menettämisestä sai Rossin rikkomaan vapautuslupauksensa. Tuhotakseen Rossin maineen, Sterns palkkasi CIA:n rahoilla palkkasoturiryhmä SERPENTin varastamaan Japanilta adamantium-näytteen ja aivopesi ihmisiä älypuhelimiin lähetetyillä valonvälähdyksillä sekä The Fleetwoodsin laulullaa ”Mr. Blue” ajaakseen Yhdysvallat sotaan Japanin ja muiden maiden kanssa, mutta ennen kaikkea annostellut Rossin sydänlääkkeisiin gammasäteilyä saadakseen tämän muuttumaan Punaiseksi Hulkiksi. Mutta hänen suunnitelmansa epäonnistuu, kun Sam Wilson saa Rossin palautumaan taas ihmiseksi, ja Ross ottaa vastuun teoistaan eroamalla presidentin virasta vapaaehtoisesti sekä antamalla itsensä vangittavaksi Lautalle. Sterns vangitaan itsekin Lautalle, missä hän varoittaa Wilsonia multiversumin ”muiden maailmojen” lähestyvästä hyökkäyksestä.

 Lähteet 

 Aiheesta muualla 
The Leader's Lair -fanisivusto  (englanniksi)

Luokka:Marvel-universumin superroistot
Luokka:Sarjakuvien arkkiviholliset
Luokka:Kuvitteelliset tieteilijät
Luokka:Kuvitteelliset talonmiehet